Source: https://www.monitoruldegalati.ro/cauta/tag/Galati.html?start=30
Timestamp: 2020-08-15 01:31:01+00:00

Document:
La rând, cu noaptea în cap, la plata taxelor locale
Respectând o curioasă tradiţie, pe care o înţeleg din ce în ce mai puţini, zeci de pensionari s-au trezit, luni dimineaţă, cu noaptea în cap, pentru a fi primii care plătesc taxele şi impozitele locale. Aşa se face că luni dimineaţă zorile au prins la coadă, în faţa Direcţiei de Taxe şi Impozite, zeci de pensionari. Totuşi, vremea frumoasă pentru această perioadă i-a făcut pe vârstnici să mai şi glumească.
“Cum de ce venim? Că n-avem somn acasă. Uite-aşa, afară e frumos, faci mişcare, că doctorul spune să faci mişcare 30 de minute în fiecare zi... Totuşi, sunt cam dezamăgit, nu o să fac multă mişcare... anul trecut ne-am îmbrâncit, ne-am agitat mai mult. Acum... cred că mă duc să mai alerg şi prin parc”, spune domnul George Panait.
“Sunt primul la rând... La şase fără ceva eram aici, m-am trezit de pe la cinci... De ce vin? Păi anul trecut era o coadă până în stradă şi acum m-am gândit să fiu primul… Ce să zic? Dacă e să plec la muncă, în străinătate, nu mai ajung eu să vin să plătesc taxele şi de aia vin!”, a spus un gălăţean între două vîrste, aflat în capul cozii.
“Mereu eram eu primul, dar de data asta am ajuns al şaselea. Vin să-mi achit datoriile, stau apoi liniştit tot anul”, glumeşte un pensionar aflat lângă “fruntaşul” contribuabil.
“De la 6.30 am venit aici, că stau aproape. Aşa plătesc mereu, la început de an, ca să nu am obligaţii, că vin alte datorii apoi şi dacă mă aglomerez... banul se cheltuie şi nu mai am de unde să plătesc”, a spus şi Anişoara Eftimie.
Au fost însă şi pensionari care s-au enervat când au văzut coada. “Uite, mai şi spun că n-au bani, dar rup uşa aici... Eu am cumpărat un apartament şi voiam să-l înscriu, dar nu stau la coada asta... Să văd dacă pot să înregistrez casa fără să stau la coadă... nu pot să stau atât”, a spus un vârstnic, supărat.
Supăraţi că săptămâna trecută nu s-au încasat impozitele
Timp de peste două ore, cât au stat la rând, contribuabilii şi-au amintit şi de faptul că au mai venit o dată şi săptămâna trecută, pentru a plăti taxele, dar au găsit Direcţia de Fiscalitate închisă. “Păi mi-a zis un gardian că nu deschid, că e Boboteaza şi Sfântul Ion, sărbătoresc şi ei ca oamenii. Zău, aşa mi-a spus”, îşi aminteşte un contribuabil, Palade. “Problema este că... uite, am întârziat... trebuia să scot de la Taxe o hârtie, îmi trebuie la Tribunal, azi e ultima zi. Dacă lucrau săptămâna trecută nu mai rămâneam să o depun în ultima zi. Am fost săptămâna trecută aici şi le-am zis celor de la uşă că nu vreau să achit taxele, ci am altă problemă, dar tot nu mi-au dat drumul înăuntru... Ce să mai zic... vai de capul nostru”, s-a plâns Vasilica S.
Deşi explicaţiile date săptămâna trecută de reprezentanţii Primăriei Galaţi arătau că în perioada 4-8 ianuarie nu s-au efectuat încasări, întrucât computerele aveau nevoie de un soft upgradat cu noile prevederi ale Codului, fiscal, mulţi contribuabili nu prea au crezut aşa ceva: “alea-s motive, cu calculatoarele... le-a fost greu să se apuce iar de muncă, după Revelion...”.
Ghişee închise, că sunt angajaţi puţini
După ce gardienii au dat drumul la uşa de intrare în sediul Direcţiei de Fiscalitate, altă problemă – în sediu, din cele şapte ghişee, doar trei erau deschise. “Păi normal că nu e bine, am stat la rând afară, acum stăm iar. Dacă erau deschise toate ghişeele, mergea mai repede! Dacă tot nu au lucrat săptămâna trecută, nu era normal să aducă acum oameni, să încaseze la toate ghişeele?”, au protestat oamenii.
“Contribuabilii reclamă, dar deocamdată este tot ce putem face. Avem deficit de personal, unii sunt în concedii medicale, cu probleme medicale grave, mai avem o angajată în concediu de creştere a copilului... Încercăm să facem faţă cu ce personal avem. De aceea le recomadăm gălăţenilor să plătească online, mai ales că din acest an nu mai este nevoie să vină aici pentru a-şi ridica, personal, credenţialele – id-ul şi parola pentru plata online. Le pot primi pe email”, a spus Elena Lovin, şefa Direcţiei de Fiscalitate. Potrivit Primăriei Galaţi, contribuabilii pot intra în posesia id-ului şi parolei şi prin intermediul poştei electronice, trimiţând la adresa de email fiscalitate@primaria.galati.ro o cerere şi copia după actul de identitate al titularului de rol fiscal, scanate şi ataşate.
Afară, însă, la coadă, gălăţenii au explicat de ce preferă să dea bani din mână, decât pe computer. “Păi n-am încredere. A fost plata aia, pe telefon, pentru taxa de pe pod de la Cernavodă. Şi văd acum la ştiri că oameni care au plătit aşa s-au trezit cu amenzi acasă. Aşa, dacă ai chitanţă la mână, e mai sigur”, a spus domnul Palade.
“Nu mă pricep. Deşi am internet acasă, nu mă pricep să fac plata aia”, a spus o altă gălăţeancă.
“Ei, ce să spun... că nu mai stai la coadă! Parcă stai toată viaţa... Uite, afară e frumos, e cald, de ce să nu viu până aici?”, a motivate un alt contribuabil.
Campionii de la CSM Dunărea au revenit în fotoliul de lider
Liga Naţională de hochei pe gheaţă a programat în weekend partidele unei noi etape. Patinoarul din Gheorgheni a găzduit dubla dintre Progym şi CSM Dunărea Galaţi. Prima partidă care a avut loc vineri seara a debutat furtunos, gazdele reuşind să deschidă scorul după doar 10 secunde. Gălăţenii nu au acuzat şocul şi au trecut în avantaj după două goluri reuşite în min.6. Progym a revenit şi a egalat, dar CSM Dunărea a terminat în avantaj prima repriză. Dunărenii au zburdat pur şi simplu în următoarele 20 de minute şi au decis soarta meciului, în ultima parte ambele echipe înscriind câte un gol. Rezultat final: Progym Gheorgheni - CSM Dunărea 3-8 (2-3, 0-4, 1-1). Echipa gălăţeană a punctat prin: Irimia (Shcherbatiuk), Hildebrand (Ryabenko), Krajci (Szocs, Hildebrand), Donika (Pal, Necula), Szocs, Hildebrand (Szocs), Krajci, Durkech (Goga). A doua zi partida a avut acelaşi deznodământ, dar a fost spectaculoasă şi cu o evoluţie a scorului captivantă. Campionii en-titre ai României şi-au respectat cartea de vizită şi au condus cu 2-0, 3-1, 5-2, 7-3. Hocheiştii din Gheorgheni au marcat de trei ori consecutiv în ultima repriză dar nu au mai putut schimba învingătoarea. Rezultat final: Progym Gheorgheni - CSM Dunărea Galaţi 7-8 (2-3, 1-4, 4-1). Pentru echipa gălăţeană au punctat: Pal (Alexandru Cristi Munteanu), Al. Cristi Munteanu (Anton Cristian Popa), Szocs (Krajci, Ryabenko), Durkech (Donika), Anton Cristian Popa (Alexandru Cristian Munteanu), Al. Cristian Munteanu (Shcherbatiuk), Hildebrand (Krajci), Pal. În ambele jocuri, poarta Dunării a fost păzită cu succes de Bogdan Alexandru Popa. După cele două victorii, CSM Dunărea a revenit în fruntea clasamentului cu 60 de puncte şi va juca pe 15 şi 16 ianuarie la Galaţi cu Steaua Rangers.
Phoenix a câştigat două sferturi în fieful vicecampioanei dar nu a fost suficient
Sala Sporturilor din Târgovişte a găzduit sâmbătă seara partida dintre echipa gazdă CSM şi Phoenix U Galaţi, care a contat pentru cea de-a XVIII-a etapă din Liga Naţională de baschet feminin. Antrenorul Eugenio Rodrigues a început cu formula standard: Romina Filip, Amanda Frost, Myneshia McKenzie, Christassia Walter, Cassie Rochel, dar campioanele en-titre au început în forţă: 5-0 (mi.2) şi 13-4 (min.5). Pentru a nu mai trece prin emoţiile din tur de la Galaţi, târgoviştencele, cu Toma, Cosby şi Green în zi excelentă, au apăsat pedala de acceleraţie până la fund şi au intrat cu un avantaj de 18 puncte la vestiar. La reluare, Romina Filip a sunat adunarea, Stassia Walter şi Myneshia McKenzie şi-au intrat în mână şi Phoenix a început cursa de urmărire. După ce au fost conduse cu 25 de puncte, echipa gălăţeană a revenit spectaculos şi cu 100 de secunde înainte de final tabela indica 72-63. Târgoviştencele au avut şi bancă lungă, folosind nouă jucătoare faţă de şapte ale echipei gălăţene. Din păcate, revirimentul a venit prea târziu şi campioanele en-titre au câştigat şi cel de-al 8-lea duel direct. Rezultat final: CSM Târgovişte - Phoenix U Galaţi 74-63 (20-13, 19-8, 17-20, 18-22). Pentru Phoenix au evoluat: Romina Filip 16 puncte, 8 recuperări, 3 pase decisive şi un indice de eficienţă de 18 unităţi; Amanda Frost 6 p, o recuperare, o pasă decisivă, o intercepţie; Myneshia McKenzie 12 p, 7 recuperări, o pasă decisivă; Stassia Walter 15 p, 3 recuperări, 5 pase decisive, 2 intercepţii; Cassie Rochel 10 p, 6 recuperări; Andreea Creţu 2 p, 2 recuperări, o intercepţie; Hanna Demeter 2 p, 6 recuperări. Echipa gălăţeană se află pe locul VII cu 24 puncte, la egalitate cu ocupantele locurilor V-VI şi va juca etapa viitoare pe teren propriu cu Olimpia CSU Braşov, formaţie clasată pe locul II (16 ianuarie, sala Dunărea, ora 19.00).
Bărbatul care şi-a tăiat mama cu ferăstrăul şi şi-a ucis sora, obligat la tratament medical
Tribunalul Galaţi l-a obligat pe Cosmin Cornel Chiric la tratament medical ”până la însănătoşire sau până la obţinerea unei ameliorări, care să înlăture starea de pericol”. La sfârşitul lunii septembrie 2015 bărbatul în vârstă de 43 de ani a şocat comunitatea din Tecuci, după ce în câteva minute şi-a omorât sora şi a fost pe punctul să o trimită în lumea celor drepţi şi pe mama sa, pe care a tăiat-o cu un ferăstrău. Cosmin Cornel Chiric, care suferă de o boală psihică, nu s-a oprit aici, el pornind pe străzile din Tecuci înarmat cu o rangă şi un cuţit, cu care a lovit mai multe persoane şi a vandalizat câteva maşini. În final, a fost nevoie ca cinci bărbaţi să intervină pentru a-l calma şi imobiliza pe agresor. Criza de nervi a bărbatului s-a declanşat pe fondul faptului că nu îşi trata corect boala psihică de care suferea, iar pe deasupra consuma şi alcool.
Internat în repetate rânduri la Psihiatrie
Agresorul locuia cu mama lui, ce reprezenta ţinta predilectă a violenţelor sale. În ziua tragediei, Cosmin Cornel Chiric a distrus cam tot pe ce a pus mâna din casă, a scos electrocasnicele în curte, iar apoi şi-a îndreptat furia către mama sa. „A luat şi ferăstrăul şi a tăiat-o pe bunica pe obraz. Apoi a luat o rangă şi un cuţit şi a venit spre noi. Eram la poartă. L-am auzit cum spărgea şi venea şi ţipa şi i-am zis mamei să intre repede în curte. Apoi m-am suit în maşină şi am plecat la poliţie. De el ne era frică. A bătut-o pe mama şi pe bunica de foarte multe ori, pe noi ne-a sechestrat odată în casă. Era foarte periculos. Părinţii mei tot îl duceau la spitalele din Găneşti şi la cel de Psihiatrie din Galaţi dar după şase luni îi dădeau drumul sau fugea el şi ne trezeam cu el aici, acasă. Era cumplit. Ne-au spus vecinii că în seara cu nenorocirea, când el se certa cu bunica, au venit jandarmii şi i-au spus că dacă se potoleşte îl lasă acasă. Şi el a făcut apoi ce a făcut... Când m-am întors, nici nu am realizat că mama era căzută lângă poartă. A lovit-o el, era într-o baltă de sânge“, a declarat Alexandra Chiric, fiica femeii ucise. Judecătorii au prelungit arestarea preventivă în cazul lui Cosmin Cornel Chiric, dar condamnarea acestuia la o pedeapsă cu închisoarea va depinde exclusiv de rezultatele expertizei psihiatrice, la care va fi supus pentru a se stabili dacă a avut discernământ la momentul comiterii faptelor.
Accidentat mortal noaptea trecută la Brăila. Un tânăr, care, după cele spuse de autorităţi, este gălăţean şi are circa 26 de ani, a murit după ce microbuzul în care se afla ca pasager a fost străpuns de o ţeavă a unui refugiu de tramvai. Accidentul a avut loc pe bulevardul Dorobanţi din Brăila. Un microbz al unei firme din Focşani care făcea curse între aeroportul Otopeni şi Galaţi a intrat într-un refugiu de tramvai de pe blv. Dorobanţi. Se pare că microbuzul a derapat. O ţeavă din refugiu a intrat în microbuz şi a străpuns abdomenul unui pasager de 26 de ani, cel mai probabil din Galaţi, care stătea pe unul din locurile din spate. Tânărul nu a avut nicio şansă. A fost scos de pompieri şi urcat în maşina medicinii legale cu tot cu ţeavă. Microbuzul aparţine unei firme de transport din judeţul Vrancea şi aducea 10 persoane de la aeroportul Otopeni. În municipiul Brăila, şoferul nu a observant, cel mai probabil, un refugiu de pietoni dintr-o staţie de tramvai şi a intrat în plin în acesta. Din nefericire, refugiul era prevăzut şi cu gard metallic de protecţive, iar barele desprinse în urma impactului au pătruns în maşină. Potrivit cpt. Daniel Movileanu de la ISU Brăila, unul dintre pasageri a rămas imobilizat în scaun din cauza balustradei metalice. A murit pe loc. Alte trei personae, printre care şoferul de 41 de ani, un pasager de 38 de ani şi un copil de 15 ani, au fost duşi la spital după ce pompierii brăileni au descarcerat victimele. Zona a fost imediat izolată de mai multe echipaje ale Poliţiei Rutiere, pentru cercetări.
„Din primele cercetări se pare că şoferul microbuzului nu a respectat semnul de ocolire pus pe refugiul staţiei. Se fac cercetări pentru stabilirea circumstanţelor în care a avut loc accidentul“, a precizat ag. şef adj. Valentin Pantea de la Poliţia Rutieră Brăila.
Localnicii din zonă susţin că nu este prima dată când refugiul din staţia de tramvai face victime. Mai mult, ei dau vina şi pe condiţiile de muncă ale şoferilor care efectuează transport de persoane.
Ceilalţi ocupanţi ai microbuzului şi-au continuat drumul cu o altă maşină a firmei de transport. Poliţiştii brăileni continuă cercetările şi urmează a-i audia pe cei răniţi pentru a stabili împrejurările exacte în care s-a produs accidentul. Şoferul de 41 de ani s-a ales cu dosar penal pentru vătămare corporală din culpă şi ucidere din culpă.
2015, anul în care numărul crimelor aproape că s-a triplat
Anul ce tocmai a trecut ar putea fi considerat fără nicio exagerare ca fiind un an în care, în judeţul Galaţi, crima a apărut mult prea des ca mijloc de rezolvare a unei crize sau a unui banal conflict. Potrivit datelor furnizate de Parchetul de pe lângă Tribunalul Galaţi în anul 2015 au fost înregistrate, până la data de 14 decembrie 2015, 65 de cauze de omor în judeţul Galaţi. Asta în situaţia în care în anul 2014 aveam înregistrat un număr de 28 de crime. Vorbim aproape de triplarea infracţiunii comise de cele mai multe ori fără un mobil precis, pe fondul unor conflicte mai vechi sau a unora abia apărute. În mai toate cazurile, consumul de alcool a avut partea lui de vină în declanşarea unor adevărate tragedii. Făcând pe o radiografie a crimelor, tentativelor de omor şi violurilor comise în 2015 faţă de cele comise în 2014, putem observa o evoluţie variabilă. „În anul 2015 s-au înregistrat 65 cauze de omor, 19 de tentative de omor şi 6 violuri. În anul 2014 se înregistraseră 28 de cazuri de omor, 41 de tentative la omor şi trei cazuri de viol”, a precizat Liliana Istrate, de la Parchetul de pe lângă Tribunalul Galaţi. În evidenţă se arată şi că dacă în 2014, în cele 28 de cazuri de omor s-au găsit faptaşii, în 2015, dintre cele 65 de cazuri de omor, au fost deocamdată descoperiţi autorii doar a 47 dintre ele.
Probabil, crima anului 2015 la Galaţi va rămâne cea comisă într-un triunghi amoros, la începutul lunii ianuarie, la Frumuşiţa. Atunci, o femeie de 46 de ani a fost găsită moartă, lovită cu corpuri contondente şi înjunghiată de 22 de ori cu un cuţit. Nina Petrea, victima, se afla în casa lui Gherasim Sântion, un sătean de 74 de ani din localitate, unde se mai afla în acel moment şi Bâgu Tanţa, o altă femeie din localitate, tot de 46 de ani, cei trei formând un triunghi amoros. În cele din urmă, atât bătrânul, cât şi cealltă femeie au fost reţinuţi, iar mobilul crimei, potrivit procurorilor, ar fi gelozia Tanţei Bâgu faţă de victimă, Nina Petrea, aşa că „gura satului” pare că a avut dreptate. Nu trebuie ignorat nici sadismul de care a dat dovadă bătrânul. Expertiza psihiatrică făcută acestuia i-a îngrozit pe toţi.
O altă crimă a avut loc la Tecuci, unde o femeia l-a ucis cu un fier de călcat pe bătrânul pe care îl îngrijea. Bărbatul de 71 de ani a murit pe loc, iar cea care a comis fapta ar fi spus că a făcut-o din cauza avansurilor sexuale nedorite ale victimei.
Tot la Tecuci, un bolnav psihic scăpat de sub control şi-a ucis sora şi şi-a băgat mama în spital. Individul nu îşi mai luase pastilele şi băuse alcool.
Printre crimele neelucidate se numără cea de la Târgu Bujor. În octombrie 2015, Gheorghe Păun, de 52 de ani, care locuia la o familie din Tg. Bujor, a fost găsit mort în pârâul Chineja. Cadavrul prezenta urme de violenţă - 29 de lovituri de cuţit şi avea pe faţă arsuri. Bărbatul ar fi fost ameninţat să se întoarcă la o stână de unde fugise, altfel va muri. Deocamdată cercetările nu au elucidat cazul.
Rata şomajului în noiembrie, la nivelul din octombrie, de 4,88%
Rata şomajului înregistrat la sfârşitul lui noiembrie 2015 la nivel naţional s-a menţinut la valoarea consemnată în luna precedentă, respectiv 4,88%, dar a scăzut cu 0,33 puncte procentuale faţă de cea raportată în noiembrie 2014, informează Agenţia Naţională pentru Ocuparea Forţei de Muncă (ANOFM).
În funcţie de vârstă, cel mai mare număr de şomeri a continuat să-l înregistreze grupa 40-49 de ani (118.423 de persoane), urmată de 30-39 de ani (88.125 de persoane), cei mai puţini şomeri fiind înregistraţi în grupa de vârstă 25-29 de ani, respectiv 32.976 de persoane.
Galaţiul intră şi în 2016 expus hazardului
Autoscara şi maşină pentru transportat bombe au trecut de mult de împlinirea a 40 de ani. Alpiniştii utilitari nu au echipamente, în schimb pompierii au dotări pentru scafandri, dar nu au scafandri. De-a lungul anilor, constant, pompierii gălăţeni au solicitat ca aceste probleme să se rezolve. Dar să le luăm pe rând.
Galaţiul, cel puţin, are sumedenie de clădiri înalte, care depăşesc cinci etaje. Numai că la un incendiu care depăşeşte etajul cinci, intervenţia pompierilor poate deveni imposibilă, deoarece nu avem autoscară pentru a interveni la incendiile care se manifestă la clădiri mai înalte de cinci etaje. Singură autospecială cu scară din dotarea Inspectoratului pentru Situaţii de Urgenţă Galaţi are 40 de ani, este depăşită tehnic, şi nu poate interveni la incidentele care se produc mai sus de etajul 5. Pompierii gălăţeni au făcut solicitări peste solicitări la Inspectoratul pentru Situaţii de Urgenţă şi nu ar refuza nici ajutorul autorităţilor locale, dacă acestea ar vrea să îi doteze.
Nici la capitolul transport de „bombe” nu stăm mai bine. Este vorba despre transportul elementelor de muniţie care se găsesc prin judeţ şi care trebuie detonate în condiţii de siguranţă. Şi aici autospeciala care le transportă la zona de detonare este veche şi deşi deocadată îşi face treaba, este ea însăşi un fel de bombă pe roţi. Autospeciala este din 1972, dar nu mai corespunde nici din punct de vedere tehnic, nici moral, acestui gen de misiune. „Noi am făcut solicitări pentru o nouă maşină. Deocamdată merge, este dotată conform ordinului de ministru, dar din punct de vedere tehnic nu mai corespunde”, a declarat mr. Eugen Chiriţă, de la ISU Galaţi.
Tot la capitolul lipsuri se mai pot adauga echipamentele pompierilor alpinişti. Este drept că în ultima vreme pompierii au primit maşini de teren, autospeciale de stingere a incendiilor, autospeciale pentru calamităţi şi ambarcaţiuni. Din păcate, toate acestea nu pot înlocui o autoscară nouă activă la înălţimi mai mari sau o maşină nouă de transportat „bombe”.
Duminică de dimineaţă, Dunărea parcă dădea în clocot la Galaţi. Fenomenul se numeşte „fierberea Dunării” şi apare din cauza diferenţei mari de temperatură dintre apa fluviului şi aerul îngheţat. Este cunoscut localnicilor, ca şi marinarilor. „E frumos, e prima oară pe anul ăsta când fierbe Dunărea. Apa Dunării are acum 3-4 grade Celsius, în timp ce afară aerul avea -13 grade de dimineaţă. Şi din cauza asta dă impresia că fierbe apa. E frumos ca în fiecare an”, spunea un şofer care trecea cu bacul spre Tulcea. Fenomenul nu pune în pericol circulaţia bacurilor.

References: CSM 
 CSM 
 CSM 
 CSM 
 CSM 
 CSM 
 CSM 
 CSM